Beseerde seun red pa uit waterDie NSRI Saterdag by die Robberg Natuurreservaat. (Foto: Verskaf) ’n Pa en sy tienerseun is Saterdagmiddag ernstig beseer by die Robberg Natuurreservaat in die omgewing van Plettenbergbaai, toe hulle deur branders van ’n rots afgeslaan en tot in ’n getypoel gespoel is. Die Nasionale Seereddingsinstituut (NSRI) sê die 48-jarige man en sy 13-jarige seun het albei hul bewussyn verloor toe hulle teen die rotse geslaan is. Die seun het eindelik sy bewussyn herwin en sy bewustelose pa naby hom in die water gewaar. Die voorval het net voor 15:00 plaasgevind en die hele reddingspoging het tot 21:00 geduur, toe pa en seun per ambulans na ŉ hospitaal geneem is. Die tiener het ondanks sy eie beserings én die golwe wat in die getypoel breek, tot sy pa se redding gekom en hom tot in die vlak water tussen die rotse gehelp. “Die pa het sy bewussyn herwin, maar hy was in ŉ ernstige toestand en kon homself nie help nie.” Die ernstig beseerde seun het toe 50 meter al langs ’n staproete én op met trappe tot by die Fountain Shack gehardloop, waar sy gesin die naweek tuisgegaan het, om sy ma en sussie se hulp te ontbied. Die gesin is oorspronklik van Gauteng, maar woon tans in Knysna. Die voorval het op die gesin se tweede dag by die Fountain Shack plaasgevind. Die ma is saam met haar seun na haar ernstig beseerde man. Hiér het sy die NSRI gebel met behulp van die telefoonnommer wat op ŉ nabygeleë bord met noodinligting gelees het. Die vrou en haar seun het vandaar die man hoër op teen die rotse – uit die water – gehelp en noodhulp op hom toegepas. Stappers in die omgewing het in dié stadium die gesinslede in nood gewaar en hand by gesit. Dit sluit in ŉ groep Italiaanse toeriste. Een van hulle het ook met die NSRI kontak gemaak. Die dogter het in die proses ’n flits gebruik om nóg stappers op die strand te ontbied. “Ons glo die mense op die strand het daardie seine gesien en daarop gereageer,” sê die NSRI in ’n verklaring. Luidens die verklaring is die nooddienste net ná 15:00 na die reservaat ontbied, waar hulle die ernstig beseerde man en stappers op die rotse aan die onderkant van ’n heuwel aangetref het. Stappers het in dié stadium reeds die beseerde seun tot by die Fountain Shack gehelp. Paramedici het die beseerde pa gestabiliseer voordat hy ook op ’n draagbaar tot by die Fountain Shack gedra is. Pa en seun is vandaar per helikopter van die huisie tot by ’n parkeerarea in die reservaat gebring. Hiér het hulle mediese behandeling ontvang voordat hulle in ernstige maar stabiele toestand in ambulanse hospitaal toe vervoer is. “Die ma en die dogter het saam met die stappers wat hulle bygestaan het na die parkeerarea gestap. Die stappers het ook heelwat van die familie se besittings vir hulle saamgeneem. Hulle word geprys vir hul bystand,” sê die NSRI. Pa en seun het sedertdien operasies ondergaan en sal na verwagting ten volle herstel. ’n Lang herstelpad lê egter na verwagting voor.